CELEX: 32022R0977
Language: el
Date: 2022-06-22 00:00:00
Title: Εκτελεστικός κανονισμός (ΕΕ) 2022/977 της Επιτροπής της 22ας Ιουνίου 2022 για την αποδοχή δύο αιτήσεων για μεταχείριση νέου παραγωγού-εξαγωγέα όσον αφορά τα οριστικά μέτρα αντιντάμπινγκ που επιβλήθηκαν στις εισαγωγές νημάτων μεγάλης αντοχής από πολυεστέρες, καταγωγής Λαϊκής Δημοκρατίας της Κίνας, κατόπιν επανεξέτασης ενόψει της λήξης ισχύος των μέτρων σύμφωνα με το άρθρο 11 παράγραφος 2 του κανονισμού (ΕΕ) 2016/1036 του Ευρωπαϊκού Κοινοβουλίου και του Συμβουλίου και για την τροποποίηση του εκτελεστικού κανονισμού (ΕΕ) 2017/325 της Επιτροπής

24.6.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 167/55
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2022/977 ΤΗΣ ΕΠΙΤΡΟΠΗΣ
         της 22ας Ιουνίου 2022
         για την αποδοχή δύο αιτήσεων για μεταχείριση νέου παραγωγού-εξαγωγέα όσον αφορά τα οριστικά μέτρα αντιντάμπινγκ που επιβλήθηκαν στις εισαγωγές νημάτων μεγάλης αντοχής από πολυεστέρες, καταγωγής Λαϊκής Δημοκρατίας της Κίνας, κατόπιν επανεξέτασης ενόψει της λήξης ισχύος των μέτρων σύμφωνα με το άρθρο 11 παράγραφος 2 του κανονισμού (ΕΕ) 2016/1036 του Ευρωπαϊκού Κοινοβουλίου και του Συμβουλίου και για την τροποποίηση του εκτελεστικού κανονισμού (ΕΕ) 2017/325 της Επιτροπής
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (1) (στο εξής: βασικός κανονισμός),
         Έχοντας υπόψη τον εκτελεστικό κανονισμό (ΕΕ) 2017/325 της Επιτροπής, της 24ης Φεβρουαρίου 2017, για την επιβολή οριστικού δασμού αντιντάμπινγκ στις εισαγωγές νημάτων μεγάλης αντοχής από πολυεστέρες, καταγωγής Λαϊκής Δημοκρατίας της Κίνας (2), και ιδίως το άρθρο 2,
         Εκτιμώντας τα ακόλουθα:
         A.   ΤΑ ΙΣΧΥΟΝΤΑ ΜΕΤΡΑ
         
                     (1)
                  
                  
                     Στις 29 Νοεμβρίου 2010 το Συμβούλιο επέβαλε οριστικό δασμό αντιντάμπινγκ στις εισαγωγές νημάτων μεγάλης αντοχής από πολυεστέρες (στο εξής: υπό εξέταση προϊόν) καταγωγής Λαϊκής Δημοκρατίας της Κίνας (στο εξής: ΛΔΚ) με τον εκτελεστικό κανονισμό (ΕΕ) αριθ. 1105/2010 του Συμβουλίου (3) (στο εξής: αρχικός κανονισμός).
                  
               
                     (2)
                  
                  
                     Στις 26 Φεβρουαρίου 2017, κατόπιν επανεξέτασης ενόψει της λήξης ισχύος των μέτρων σύμφωνα με το άρθρο 11 παράγραφος 2 του βασικού κανονισμού, η Επιτροπή παρέτεινε τα μέτρα του αρχικού κανονισμού για άλλα πέντε έτη με τον εκτελεστικό κανονισμό (ΕΕ) 2017/325.
                  
               
                     (3)
                  
                  
                     Κατά την έρευνα που κατέληξε στην επιβολή δασμών αντιντάμπινγκ (στο εξής: αρχική έρευνα), πραγματοποιήθηκε δειγματοληψία για να ερευνηθούν οι παραγωγοί-εξαγωγείς στη ΛΔΚ σύμφωνα με το άρθρο 17 του βασικού κανονισμού. Οι συνεργασθέντες παραγωγοί-εξαγωγείς που δεν συμπεριλήφθηκαν στο δείγμα παρατίθενται στο παράρτημα του εκτελεστικού κανονισμού (ΕΕ) 2017/325.
                  
               
                     (4)
                  
                  
                     Η Επιτροπή επέβαλε ατομικούς δασμολογικούς συντελεστές αντιντάμπινγκ που κυμαίνονταν από 0 % έως 9,8 % στις εισαγωγές του υπό εξέταση προϊόντος για τους παραγωγούς-εξαγωγείς του δείγματος από τη ΛΔΚ. Στους συνεργασθέντες παραγωγούς-εξαγωγείς που δεν συμπεριλήφθηκαν στο δείγμα επιβλήθηκε δασμολογικός συντελεστής 5,3 %.
                  
               
                     (5)
                  
                  
                     Σύμφωνα με το άρθρο 4 του αρχικού κανονισμού, η Επιτροπή μπορεί να τροποποιήσει το παράρτημα του εν λόγω κανονισμού με τη χορήγηση σε νέο παραγωγό-εξαγωγέα του δασμολογικού συντελεστή που εφαρμόζεται στις συνεργαζόμενες εταιρείες οι οποίες δεν συμπεριλήφθηκαν στο δείγμα, όταν οποιοσδήποτε νέος παραγωγός-εξαγωγέας στη ΛΔΚ προσκομίσει επαρκή αποδεικτικά στοιχεία στην Επιτροπή από τα οποία να προκύπτει ότι:
                     
                                 α)
                              
                              
                                 δεν εξήγαγε στην Ένωση το υπό εξέταση προϊόν κατά την περίοδο της έρευνας στην οποία βασίστηκαν τα μέτρα, δηλαδή από την 1η Ιουλίου 2008 έως τις 30 Ιουνίου 2009 (στο εξής: περίοδος της αρχικής έρευνας) («πρώτη προϋπόθεση ΜΝΠΕ»)·
                              
                           
                                 β)
                              
                              
                                 δεν συνδέεται με κανέναν από τους εξαγωγείς ή παραγωγούς στη ΛΔΚ οι οποίοι υπόκεινται στα μέτρα αντιντάμπινγκ που επιβλήθηκαν με τον αρχικό κανονισμό («δεύτερη προϋπόθεση ΜΝΠΕ»)· και
                              
                           
                                 γ)
                              
                              
                                 εξήγαγε στην Ένωση το υπό εξέταση προϊόν μετά το πέρας της περιόδου της αρχικής έρευνας ή ανέλαβε αμετάκλητη συμβατική υποχρέωση για την εξαγωγή σημαντικής ποσότητας στην Ένωση («τρίτη προϋπόθεση ΜΝΠΕ»).
                              
                           
               Β.   ΑΙΤΗΣΕΙΣ ΓΙΑ ΜΕΤΑΧΕΙΡΙΣΗ ΝΕΟΥ ΠΑΡΑΓΩΓΟΥ-ΕΞΑΓΩΓΕΑ
         
                     (6)
                  
                  
                     Οι εταιρείες Fujian Billion Polymerization Fiber Technology Industrial Co., Ltd. and Zhejiang Sanwei Material Technology Co., Ltd. (στο εξής. αιτούσες) υπέβαλαν αίτηση στην Επιτροπή για να τους χορηγηθεί μεταχείριση νέου παραγωγού-εξαγωγέα («ΜΝΠΕ»). Οι αιτούσες ισχυρίστηκαν ότι πληρούσαν και τις τρεις προϋποθέσεις που καθορίζονται στο άρθρο 4 του αρχικού κανονισμού (στο εξής. προϋποθέσεις ΜΝΠΕ).
                  
               
                     (7)
                  
                  
                     Προκειμένου να διαπιστωθεί κατά πόσον οι αιτιούσες πληρούσαν τις προϋποθέσεις για να τους χορηγηθεί ΜΝΠΕ, η Επιτροπή απέστειλε αρχικά ερωτηματολόγιο στις αιτιούσες, ζητώντας στοιχεία που να αποδεικνύουν ότι πληρούσε τις προϋποθέσεις ΜΝΠΕ.
                  
               
                     (8)
                  
                  
                     Μετά την ανάλυση των απαντήσεων στο ερωτηματολόγιο, η Επιτροπή ζήτησε περαιτέρω πληροφορίες και αποδεικτικά στοιχεία, τα οποία υποβλήθηκαν από τις αιτιούσες.
                  
               
                     (9)
                  
                  
                     Η Επιτροπή επιδίωξε να εξακριβώσει όλες τις πληροφορίες που έκρινε απαραίτητες, προκειμένου να διαπιστώσει κατά πόσον οι αιτούσες πληρούσαν τις προϋποθέσεις ΜΝΠΕ. Για τον σκοπό αυτό, η Επιτροπή ανέλυσε τα αποδεικτικά στοιχεία που υπέβαλαν οι αιτούσες στην απάντησή τους στο ερωτηματολόγιο, συμβουλευόμενη διάφορες ηλεκτρονικές βάσεις δεδομένων, μεταξύ άλλων την Orbis (4), και διασταυρώνοντας στοιχεία των εταιρειών με στοιχεία δημόσια διαθέσιμα στο διαδίκτυο. Παράλληλα, η Επιτροπή ενημέρωσε επίσης τον ενωσιακό κλάδο παραγωγής σχετικά με την αίτηση των αιτουσών και τους κάλεσε να υποβάλουν τυχόν παρατηρήσεις, εάν χρειαστεί. Ο ενωσιακός κλάδος παραγωγής δεν υπέβαλε παρατηρήσεις όσον αφορά τη συμμόρφωση των αιτουσών με τις προϋποθέσεις ΜΝΠΕ.
                  
               Γ.   ΑΝΑΛΥΣΗ ΤΗΣ ΑΙΤΗΣΗΣ
         
            Fujian Billion Polymerization Fiber Technology Industrial Co., Ltd. (στο εξής: Billion»)
         
         
                     (10)
                  
                  
                     Όσον αφορά την πρώτη προϋπόθεση ΜΝΠΕ, κατά την περίοδο της αρχικής έρευνας, η Billion δεν διέθετε βιομηχανική ικανότητα παραγωγής νημάτων και, επομένως, δεν πραγματοποίησε εξαγωγές στην Ένωση. Η Billion επένδυσε σε τέτοιου είδους παραγωγική ικανότητα από το 2019 (5). Κατά συνέπεια και ελλείψει αποδεικτικών στοιχείων περί του αντιθέτου, η αιτούσα πληροί την προϋπόθεση αυτή.
                  
               
                     (11)
                  
                  
                     Όσον αφορά τη δεύτερη προϋπόθεση ΜΝΠΕ, η Επιτροπή διαπίστωσε ότι η Billion δεν συνδέεται με κανέναν από τους κινέζους παραγωγούς-εξαγωγείς που υπόκεινται στα αρχικά μέτρα αντιντάμπινγκ. Επιπλέον, η Επιτροπή εξέτασε τους μετόχους της Billion και κανένας από αυτούς δεν υπόκειται στα μέτρα αντιντάμπινγκ που επιβλήθηκαν με τον αρχικό κανονισμό. Ως εκ τούτου, η αιτούσα πληροί αυτή την προϋπόθεση.
                  
               
                     (12)
                  
                  
                     Όσον αφορά την τρίτη προϋπόθεση ΜΝΠΕ, η Επιτροπή διαπίστωσε ότι η αιτούσα πραγματοποίησε εξαγωγές στην Ένωση το 2021, συνεπώς μετά την περίοδο της αρχικής έρευνας. Η Billion προσκόμισε τιμολόγια, κατάλογο συσκευασίας, φορτωτική και απόδειξη πληρωμής για παραγγελία που είχε υποβληθεί το 2021 από εταιρείες εγκατεστημένες στο Βέλγιο και τις Κάτω Χώρες. Επομένως, η Billion πληροί την προϋπόθεση αυτή.
                  
               
                     (13)
                  
                  
                     Κατά συνέπεια, η Billion πληροί και τις τρεις προϋποθέσεις για να της χορηγηθεί ΜΝΠΕ και η αίτηση θα πρέπει να γίνει δεκτή. Ως εκ τούτου, η αιτούσα θα πρέπει να υπαχθεί σε δασμό αντιντάμπινγκ για τις συνεργαζόμενες εταιρείες που δεν συμπεριλήφθηκαν στο δείγμα της αρχικής έρευνας.
                  
               
            Zhejiang Sanwei Material Technology Co., Ltd. (στο εξής: Sanwei)
         
         
                     (14)
                  
                  
                     Όσον αφορά την πρώτη προϋπόθεση ΜΝΠΕ, η Επιτροπή διαπίστωσε ότι η αιτούσα πράγματι δεν πραγματοποίησε εξαγωγές στην Ένωση κατά την περίοδο της αρχικής έρευνας, καθώς η Sanwei ιδρύθηκε τον Οκτώβριο του 2017. Κατά συνέπεια και ελλείψει αποδεικτικών στοιχείων περί του αντιθέτου, η αιτούσα πληροί την προϋπόθεση αυτή.
                  
               
                     (15)
                  
                  
                     Όσον αφορά τη δεύτερη προϋπόθεση ΜΝΠΕ, η Επιτροπή διαπίστωσε ότι η Sanwei δεν συνδέεται με κανέναν από τους κινέζους παραγωγούς-εξαγωγείς οι οποίοι υπόκεινται στα αρχικά μέτρα αντιντάμπινγκ. Επιπλέον, η Επιτροπή εξέτασε τους μετόχους της Sanwei και κανένας από αυτούς δεν υπόκειται στα μέτρα αντιντάμπινγκ που επιβλήθηκαν με τον αρχικό κανονισμό. Επομένως, η αιτούσα πληροί αυτή την προϋπόθεση.
                  
               
                     (16)
                  
                  
                     ‘Οσον αφορά την τρίτη προϋπόθεση ΜΝΠΕ, η Επιτροπή διαπίστωσε ότι η αιτούσα πραγματοποίησε εξαγωγές στην Ένωση το 2021, μετά την περίοδο της αρχικής έρευνας. Η Sanwei προσκόμισε τιμολόγια, κατάλογο συσκευασίας, φορτωτική και απόδειξη πληρωμής για παραγγελία που είχε υποβληθεί το 2021 από μια γερμανική εταιρεία. Επομένως, η Sanwei πληροί αυτή την προϋπόθεση.
                  
               
                     (17)
                  
                  
                     Κατά συνέπεια, η Sanwei πληροί και τις τρεις προϋποθέσεις για να της χορηγηθεί ΜΝΠΕ και η αίτηση θα πρέπει να γίνει δεκτή. Ως εκ τούτου, η αιτούσα θα πρέπει να υπαχθεί σε δασμό αντιντάμπινγκ για τις συνεργαζόμενες εταιρείες που δεν συμπεριλήφθηκαν στο δείγμα της αρχικής έρευνας.
                  
               Δ.   ΚΟΙΝΟΠΟΙΗΣΗ
         
                     (18)
                  
                  
                     Οι αιτιούσες και ο ενωσιακός κλάδος παραγωγής ενημερώθηκαν για τα ουσιώδη πραγματικά περιστατικά και το σκεπτικό βάσει των οποίων κρίθηκε σκόπιμο να χορηγηθεί στις εταιρείες Fujian Billion Polymerization Fiber Technology Industrial Co., Ltd. και Zhejiang Sanwei Material Technology Co., Ltd ο δασμολογικός συντελεστής αντιντάμπινγκ που εφαρμόζεται στις συνεργαζόμενες εταιρείες που δεν συμπεριλήφθηκαν στο δείγμα της αρχικής έρευνας.
                  
               
                     (19)
                  
                  
                     Δόθηκε στα μέρη η δυνατότητα να υποβάλουν παρατηρήσεις. Δεν ελήφθησαν παρατηρήσεις.
                  
               
                     (20)
                  
                  
                     Ο κανονισμός είναι σύμφωνος με τη γνώμη της επιτροπής που συστάθηκε με το άρθρο 15 παράγραφος 1 του κανονισμού (ΕΕ) 2016/1036,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Οι ακόλουθες εταιρείες προστίθενται στον κατάλογο των παραγωγών-εξαγωγέων από τη Λαϊκή Δημοκρατία της Κίνας που παρατίθεται στο παράρτημα του εκτελεστικού κανονισμού (ΕΕ) 2017/325:
            
                        Εταιρεία
                     
                     
                        Πρόσθετος κωδικός TARIC
                     
                  
                        Fujian Billion Polymerization Fiber Technology Industrial Co., Ltd.
                     
                     
                        A977
                     
                  
                        Zhejiang Sanwei Material Technology Co., Ltd.
                     
                     
                        A977
                     
                  
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 22 Ιουνίου 2022.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 176 της 30.6.2016, σ. 21.
         
            (2)  ΕΕ L 49 της 25.2.2017, σ. 6.
         
            (3)  ΕΕ L 315 της 1.12.2010, σ. 1.
         
            (4)  Η Orbis είναι παγκόσμιος πάροχος δεδομένων στον τομέα των εταιρικών πληροφοριών, καλύπτοντας πάνω από 220 εκατομμύρια επιχειρήσεις σε όλο τον κόσμο. Παρέχει κυρίως τυποποιημένες πληροφορίες για τις ιδιωτικές εταιρείες και τις εταιρικές δομές.
         
            (5)  https://www.oerlikon.com › ecoma › files › 2020-07_OBA_Billion_IDY_en.pdf.